साफ वुमेन्स च्याम्पियनसिप : आज नेपाल र श्रीलंका भिड्दै
नेपाली राष्ट्रिय महिला फुटबल टिमले श्रीलंकाविरुद्ध पहिलो खेल सन् २०१० मा ढाकामा भएको ११ औं दक्षिण एसियाली खेलकुद (साग) मा खेलेको थियो । समूह चरणको उक्त खेलमा नेपालले ८–० को जित निकाल्दा तत्कालीन कप्तान जमुना गुरुङ ह्याट्रिक गर्ने पहिलो नेपाली महिला खेलाडी बनेकी थिइन् ।
विराटनगर — नेपाली राष्ट्रिय महिला फुटबल टिमले श्रीलंकाविरुद्ध पहिलो खेल सन् २०१० मा ढाकामा भएको ११ औं दक्षिण एसियाली खेलकुद (साग) मा खेलेको थियो । समूह चरणको उक्त खेलमा नेपालले ८–० को जित निकाल्दा तत्कालीन कप्तान जमुना गुरुङ ह्याट्रिक गर्ने पहिलो नेपाली महिला खेलाडी बनेकी थिइन् ।त्यसको ६ वर्षपछि सिलिगुढीमा भएको चौथो साफ वुमेन्स च्याम्पियनसिपको भेटमा नेपालको जित १–० मै सीमित भयो ।सिलिगुढीको परिस्थिति अलि फरक थियो । सेमिफाइनलमा छनोट भइसकेकाले प्रशिक्षक कुमार थापाले श्रीलंकाविरुद्ध पहिलो रोजाइका अधिकांश खेलाडीलाई आराम दिएका थिए । त्यसैले हुनसक्छ त्यस जितका लागि नेपालले ८७ औं मिनेटमा श्रीलंकाली खेलाडीको आत्मघाती गोलको सहारा लिनुपर्‍यो । ढाकाबाट सिलिगुढी पुग्दासम्म थप तीनपल्ट नेपाल र श्रीलंकाबीच प्रतिस्पर्धा भएको थियो । त्यसमध्ये दुई खेल (साफ २०१२ र २०१४) नेपालले ३–० र अर्को (साग २०१६) मा ४–० को जित हात पारेको थियो । सिलोङमा सागको भेटमा सावित्रा भण्डारीले दुई गोल गरेकी थिइन् । तिनै सावित्रा अहिले पनि नेपाली टिमका मुख्य फरवार्ड हुन् । सागपछि सिलिगुढी साफको भेटमा साँघुरो अन्तरको हारले श्रीलंकाली टिमको आत्मविश्वास बढाएको छ । चौथो साफ २०१६ यता पहिलोपल्ट प्रतियोगितामा सहभागि भएर पनि श्रीलंकाले दक्षिण एसियाली महिला फुटबलको सर्वोच्च प्रतियोगितामा तेस्रोपल्ट सेमिफाइनल पुग्न सफल भयो । भारतविरुद्ध निरिह देखिएको उसलले माल्दिभ्समाथि निकाल्न पनि संघर्ष गर्नुपरेको थियो ।नेपालले भने समूह चरणमा भुटान र बंगलादेशविरुद्ध सहज जित रच्यो, समान ३–० को । विगतको तुलनामा भुटानविरुद्ध गोलसंख्या आधाभन्दा बढी नै घट्यो । बंगलादेशविरुद्ध सुधारिएको खेल पस्कियो । श्रीलंकाविरुद्ध विगतमा ५ खेलमा नेपालले ३.८ को औसतमा १९ गोल गरेको थियो र श्रीलंकालाई गोलविहीन नै रोक्यो । यसपालि नेपाली टिमको खेलशैली पनि फरक देखिएको छ । त्यसैले नेपाली महिला टिमलाई साफमा चौथोपल्ट फाइनल पुग्न गाह्रो नहुन सक्छ । पहिलोपल्ट च्याम्पियन बन्ने अभियानमा रहेकाले नेपाली खेलाडीले आत्मविश्वास बढाउन पनि श्रीलंकाविरुद्ध प्रभावशाली खेल प्रदर्शन गर्नु आवश्यक छ ।भारतविरुद्ध बंगलादेशअघिल्ला चारै संस्करणको च्याम्पियन भारतले पाँचौं साफ वुमेन्स च्याम्पियनसिपको दोस्रो सेमिफाइनलमा बुधबार बंगलादेशको सामना गर्दै छ । भारत पहिलो खेलमा माल्दिभ्सलाई ६–० र दोस्रोमा श्रीलंकालाई ५–० ले हराएर अन्तिम चारमा प्रवेश गरेको हो । प्रशिक्षक मायमोल रक्कीले सम्हालेको भारतीय टिम निकै बलियो भएको ती दुई खेलको गोलअन्तरले पनि पुष्टि गर्छ । बंगलादेश पनि सुधारिएको टिम हो र चौथो संस्करणको उपविजेता पनि । सहिद मैदानमा पहिलो खेलमा भुटानलाई २–० ले पराजित गरेको बंगलादेशले दोस्रोमा भने नेपालको हातबाट ३–० को हार बेहोरेको थियो । तीन वर्षअघि बंगलादेशलाई भारतलाई सिलिगुढीमा भएको चौथो संस्करणको समूह चरणमा बराबरीमा रोकेको थियो । उसले फाइनलमा भने भारतलाई रोक्न सकेन । बाँकी सबै भेटमा भारतले बंगलादेशलाई पराजित गरेको थियो । यसपालिको सेमिफाइनल भेटमा पनि भारत नै हाबी हुने अनुमान गरिएको छ ।-रोहन तिलक अल्पोन्सु, मुख्य प्रशिक्षक, श्रीलंकाअघिल्लो साफमा नेपालविरुद्ध हामी आत्मघाती गोलले मात्र हारेका थियौं । सन् २०१६ (चौथो साफ) को टिमसँग तुलना गर्ने हो भने हामी त्यस बेला जहाँ थियों, अहिले पनि त्यही छौं । किनभने यसवीचमा हामीले कुनै पनि अन्तर्राष्ट्रिय खेल खेलेनौं । यो साफका लागि चार महिनाअघिमात्र तयारी थालेका थियौं । यो साफमा नेपाल र भारत उस्तै देखिएका छन् । हामी सेमिफाइनलका लागि तयार छौं । योजना बनाएका छौं । लक्ष्य बराबरी (निर्धारित समयसम्म) गर्ने हो । त्यसको लागि सकेसम्म प्रयास गर्नेछौं । नेपाली खेलाडीको गति (स्पिड) र बल नियन्त्रण शैली राम्रो छ । नेपाली टिमका सावित्रा (भण्डारी), निरु (थापा), रेनुका (नगरकोटे) र गीता (राना) उत्कृष्ट देखिएका छन् । उनीहरूलाई विशेष निगरानी गर्नेछौं ।निरु थापा, कप्तान, नेपालश्रीलंकालाई पराजित गर्‍यौं भने यो साफको फाइनलमा पुग्नेछौं । त्यसैले मिहिनेत गर्नुपर्छ । टिमवर्कमा खेल्नुपर्छ । पहिलाभन्दा श्रीलंका मिडफिल्ड र अग्रपंक्तिमा राम्रो छ तर हामी उनीहरूभन्दा उत्कृष्ट छौं । सबै पक्षमा हामी बलिया छौं । हामीले आक्रमणमा मिहिनेत गर्नुपर्छ । मिडफिल्डबाटै मिलाएर बल अघि बढाउनुपर्छ । त्यसो गर्नसक्यौं भने गोल गर्न सजिलो हुन्छ । विपक्षीलई कमजोर भनेर खेल्नु हुँदैन । हामी मिहिनेत गर्नैपर्छ ।